Motor ploeg in muur vas in beweerde polisie-jaagtog‘n Foto van die toneel in Elarduspark (Foto: ER24) Drie mans van Elarduspark in Pretoria, vermoedelik in hul 30’s, is beseer nadat hulle voertuig in ŉ muur ingeploeg het – dít nadat die mans glo in ŉ jaagtog met die polisie betrokke was. Ineke van Huyssteen, ER24-woordvoerder, sê die voorval het laat Saterdagmiddag plaasgevind. Volgens Van Huyssteen het een van die mans met die aankoms van paramedici by die toneel reeds buite die voertuig gestaan. Hy het matige beserings opgedoen. Sy sê die twee ander passasiers was in die voertuig vasgekeer. “Die brandweer is na die toneel ontbied om die twee insittendes [wat in die wrak vasgekeer was] met meganiese kake te bevry. Een van die mans was ernstig beseer en die tweede man het matige beserings opgedoen.” Die mans is na die hospitaal geneem vir mediese behandeling. Dit is nie duidelik waarom die mans in ŉ jaagtog met die polisie betrokke was nie. Al drie beseerdes is volgens berigte onder polisiebewaking in die hospitaal. Meer inligting is nie bekend nie.